Uvær i Nordland: – Jeg har bodd her i 20 år, men aldri opplevd verre – NRK Nordland
STERK VIND: Vogntoget fikk merke den kraftige vinden i Sørstraumen.
Foto: Tonje Karlsen
Publisert 22.09.2021, kl. 13.38 Oppdatert 22.09.2021, kl. 15.23
Turid Helene Aksberg, i Sund, har også fått erfare været. Hun mente selv at hun var godt forberedt på uværet.
På forhånd hadde hun sikret løse gjenstander på paller i hagen.
Men det voldsomme styrtregnet som fulgte med den kraftige vinden hadde hun ikke forventet.
På kort tid ble hagen fylt med vann. Og det har også trengt vann inn i kjelleren.
– Jeg har bodd i Sund i 20 år, men aldri opplevd sånne vannmengder før. Heller ikke sånne ødeleggelser på veinettet.
Klokka nærmer seg 13, og regnet har ikke roet seg.
Regnvær i Sund.
Aksberg er ikke den eneste som fikk et ublidt møte med vannmassene onsdag morgen.
Tor Vegard Mørkved på Sund i Flakstad var ute og kjørte bil da et voldsomt regnskyll skylte over veien.
– Det virket som om hele veien gikk i oppløsning. Styrtregnet har tiltatt utover dagen, så jeg håper jeg kommer meg hjem, sier han til NRK.
Truet hus i Nusfjord
De store vannmassene har skapt store problemer i Nusfjord i nabokommunen Vestvågøy.
Her gikk ei elv som går gjennom et boligområde over sine bredder, vasket ut veien og truet med å nå fram til huset til Renate Johansen.
Elva Nusfjord gikk over sine bredder og vasket ut veien.
Foto: Arnold Utne
– En stund så det stygt ut. Heldigvis kom entreprenør og gravde bort store mengder jord og stein, som gjorde at vannet ble ledet bort.
Hun forteller at flere i nabolaget har fått vann i kjellerne sine.
– Det regner fortsatt, så vi er nok ikke unna det verste.
Nord-Norge gjør unna det verste været onsdag.
Noe nedbør må man riktignok regne med torsdag, men vinden er minkende. Fredag ventes noe av det samme – med spredt nedbør i indre strøk, mens det i kystnære områder blir mindre eller lite nedbør.
– Det kommer nok til å ligge på 12–13 grader torsdag og ned mot 7–9 grader fredag, sier statsmeteorolog Martin Granerød til NTB.
– Det er årets første høststorm som ligger ute i Norskehavet, sier statsmeteorolog Martin Granerød.
Veitrøbbel i Lofoten.
Blåste taket av vogntog
På E6 i Sørstraumen i Kvænangen kommune fikk et utenlandsk vogntog deler av taket skadet av de sterke vindkastene.
Det lille værutsatte stedet i Nord-Troms er et området der det kan blåse ganske heftig.
Innbyggerne har derfor vært godt forberedt på høststormen, så trampolinene er bolta fast og båtene er sikra.
Da var det verre for en vogntogsjåfør som fortsatt måtte få lasten fram.
Da Tonje Karlsen skulle gå tur med hunden sin, hørte hun at det knirka i en lyktstolpe.
– I neste sving så jeg at vogntogsjåføren hadde svingt av E6 og at hele taket var på tur av. Vinden har nok blåst taket av den, så har taket antakelig kutta strømledninga til lyktestolpene. Den henger bare og dingler nå, sier Karlsen.
Sjåføren jobber nå med å sikre taket, og Karlsen ser at ting fra lasterommet flakser ut. Hun kan også fortelle at det er varsellys på Sørstraumbrua på grunn av kraftige vindkast.